## Sanitat adjudica l’obra d’ampliació del centre de salut de Rafelbunyol per més de 5 milions d’euros

*** Es construirà un edifici annexat a l’actual, que incrementarà la superfície en més de 1.800 m²
* L’ampliació del centre s’ha previst perquè l’edifici resultant tinga un consum energètic quasi nul
* Les obres s’iniciaran en les primeres setmanes de gener**

La Conselleria de Sanitat ha adjudicat l’obra d’ampliació i reforma del centre de salut de Rafelbunyol, en el Departament de Salut Clínic – Malva-rosa, per més de 5 milions d’euros.

Les obres, l’inici de les quals està previst en les primeres setmanes de gener, tenen un termini d’execució de 18 mesos. L’actuació suposarà triplicar la superfície actual del centre de salut, la qual cosa suposa 1.800 m² més de superfície.

L’obra consistix en la construcció d’un edifici annexat a l’actual, que disposarà d’instal·lacions modernes i adaptades a les necessitats de la població. L’actual centre, a més, serà objecte d’una reforma i modernització.

L’ampliació del centre s’ha previst perquè l’edifici resultant tinga un consum energètic quasi nul, és a dir, s’ha projectat per a complir amb els objectius de les directives d’eficiència energètica d’edificis de la Unió Europea. Per a fer-ho, l’edifici té un disseny i unes solucions arquitectòniques encaminats a esta eficiència, així com mesures que aconseguisquen més eficiència en la climatització i la il·luminació. El nou edifici complirà també amb les característiques d’edifici amb accessibilitat universal.

El nou edifici que es construirà disposarà d’una planta soterrània, que albergarà magatzem i instal·lacions, i una planta baixa per a acollir recepció, control, arxiu, pediatria, àrea d’extraccions, rehabilitació, àrea administrativa i servicis generals. La primera planta acollirà l’àrea de medicina de família, l’àrea maternal, l’àrea administrativa i els servicis generals, i la planta coberta contindrà les instal·lacions.

Després de l’ampliació, el centre tindrà cinc consultes de medicina i tres consultes d’infermeria, a això cal afegir dos consultes polivalents més. També s’incrementarà l’àrea de pediatria, que comptarà amb dos consultes més de pediatria i una consulta d’infermeria pediàtrica. Així mateix, disposarà d’una àrea per a treballador social amb un espai per a reunions.

L’àrea maternal creixerà considerablement i tindrà una consulta per a matrona, un gimnàs d’educació maternal, un magatzem i vestuari amb bany.

L’ampliació del centre preveu també una nova àrea de rehabilitació amb un despatx per a professionals de fisioteràpia, un gimnàs i dos boxs polivalents. A més, permetrà també tindre una extensa sala d’administració amb tres despatxos, una sala de reunions i una sala de descans, així com una àmplia sala d’extraccions i una zona de servicis generals. S’ha projectat un pati central lliure que proporcionarà llum natural als espais de tot en centre.

Fecha: 26/12/2024